##### Alabalıq yetişdirən ferma.

Qəbələ rayonu
Su anbarları və çaylar balıqçılığın inkişaf etdirilməsində də istifadə olunur. Balıq sənayesi heyvandarlıq sahəsinin qollarından birini təşkil edir. Bu sahə yeyinti sənayesinin ən mühüm sahələrindən biridir.
Su anbarlarında balıqçılığın inkişafı əhalinin təzə balıq ətinə tələbatını ödəməklə yanaşı, balıq konservlərinin hazırlanması üçün xammal ehtiyatı yaradır. Balıqçılığın inkişaf etdirilməsi üçün, ilk növbədə, balıq fermaları yaradılır ki, bu müəssisələrdə kürülər saxlanılır, sonra xüsusi hovuzlarda yetişdirilir və satılır. Bu fermalardan biri Qəbələ rayonundadır. Fermada alabalıq və digər qiymətli balıq növləri yetişdirilir.
Müsbət xüsusiyyətləri ilə yanaşı, su anbarlarının təbiətə mənfi təsiri də var. Ətrafda qrunt sularının səviyyəsi qalxır və təbiətdəki tarazlıq pozulur. Nəticədə quraq ərazilərdə yerləşən su anbarlarının ətrafında şoranlıqlar, rütubətli ərazilərdə isə bataqlıqlaşma baş verir. Mingəçevir su anbarının tikilməsi nəticəsində çayda suyun səviyyəsi aşağı düşmüş, Kür boyunda yerləşən axmaz göllərin çayla əlaqəsi kəsilmişdir. Bu isə axmaz göllərin suyunun tərkibinin tədricən şorlaşmasına səbəb olmuşdur.
Biliklərin tətbiq edilməsi və yoxlanılması
Dərsdən sonra

##### İnternet mənbələrindən istifadə etməklə aşağıdakı plan üzrə Mingəçevir su anbarı haqqında məlumat toplayın.

1. Üzərində su anbarı
   quraşdırılan çay
2. Su-elektrikstansiyasının
   tkintisinin başlanıldığı və
   işə salındığı illər
3. Sahə, dərinlik
4. Bəndin hündürlüyü
5. Elektrik stansiyasının gücü
6. Su anbarlarından çıxan
   kanallar
7. Su anbarlarının iqtisadi
   rolu
8. Su anbarlarının tikintisi ilə
   bağlı xoşagəlməz hallar

##### Mingəçevir SES.

Su qovşağı enerji təchizatı, su nəqliyyatı,
idman oyunları üçün və sel daşqınlarına qarşı kompleks
rolunu oynayır.