Buna səbəb həmin ərazilərdə buludluluğun yüksək olmasıdır. Mərkəzi Afrikada, Qvineya körfəzi sahilində, Kamerun vulkanının cənub-qərb yamacında yerləşən Debuncada illik yağıntının miqdarı 10 470 mm-ə çatır.

Afrika, demək olar ki, ekvatora nəzərən simmetrik yerləşir. Ona görə də Şimal və Cənub yarımkürələrində ilin fəsilləri əksinədir. Şimalda - iyun, iyul, avqust, cənubda isə dekabr, yanvar və fevral yay aylarıdır. Materikin şimal hissəsi cənuba nisbətən daha genişdir. Ona görə də şimal hissəsinin iqlimi daha quru və kontinentaldır.

Xəritə-sxem üzrə iş
Xəritə-sxemə əsasən cədvəli dəftərinizdə tamamlayın:

Günəşin zenitdə olduğu məntə- qələr | Günəşin zenitdə olmadığı məntə- qələr | Uyğun günlərdə Günəşin zenitdə olduğu məntəqələr

Afrika sahillərini yuyan Kanar, Bengel, Somali soyuq cərəyanları sahilboyu ərazilərdə quru iqlimin formalaşmasına səbəb olur. Materikin cənub-şərq sahilləri boyunca axan isti Mozambik və İynə burnu cərəyanları isə yağıntının miqdarını artırır.

İqlimdə kəskin dəyişmələrin səbəblərindən biri də relyefdir. Məsələn, Kilimancaronun zirvəsində il ərzində temperatur 0°C-dən aşağıdır. Ekvator yaxınlığında yerləşməsinə baxmayaraq yamacların ekspozisiyası, hakim küləklər düşən yağıntıların miqdarına təsir edir. Madaqaskar adasının və Draqon dağlarının şərq yamaclarına çoxlu miqdarda yağıntı düşür. Buna səbəb onların Hind okeanından gələn passat küləklərinin yolu üzərində yerləşməsidir.

Ekvatorial iqlimin əsas xüsusiyyəti il ərzində hər gün təkrarlanan hava şəraitinin olmasıdır. Səhər hava aydın olur, gündüz güclü qızan Yer səthindən isinən hava yuxarı qalxır, tez-tez şimşək və ildırımla müşayiət olunan leysan yağışlar yağır. Yağışdan sonra hava açılır. Axşam hava yenidən sakit, buludsuz olur.

Xəritə-sxem üzrə iş

##### Afrikanın iqlim qurşaqları

Cədvəli tamamlayın.

İqlim qurşaqları | Ölkələr
Ekvatorial |
Subekvatorial |
Tropik |
Subtropik |