1
Mətn və şəkil üzrə iş

- Şerplər - Nepalda, Himalay dağlarının ən yüksək hissələrində məskunlaşmış xalqdır. Şerplərin ənənəvi məşğuliyyəti Comolunqma zirvəsinə qalxan alpinistlərə və səyahətə gəlmiş turistlərə bələdçilik etmək, onların yükünü daşımaqdır.

##### Müzakirə edin:

1. Şerplərin əkinçiliklə məşğul olmamasının səbəbi nədir?

Şərqi Asiyada Sakit okean sahilində ovalıqlar üstünlük təşkil edir. Bunlardan ən böyüyü qədim platforma üzərində yerləşən Böyük Çin düzənliyidir. Bu düzənlik Yantsızı və Xuanxe çaylarının gətirdiyi allüvial çöküntülərlə örtülmüşdür. Böyük Çin düzənliyi Çində əhalinin ən çox məskunlaşmış hissəsidir. Regionun şimalında Böyük və Kiçik Xinqan dağları yerləşir. Regionun şərq hissəsi Sakit okean və Avrasiya litosfer tavalarının toqquşduğu sərhəddədir. Bu zonada yerləşən qövsvari adalarda (Yapon, Kuril) tez-tez zəlzələlər baş verir, vulkan və qeyzerlər püskürür, sunamilər yaranır.

Mətn və şəkil üzrə iş

- 2011-ci il martın 11-də Yaponiyanın Honşu adasının şimal sahilində 9 ballıq zəlzələdən sonra yaranan nəhəng sunami dalğasının hündürlüyü 40 m-ə çatmışdır. Fəlakət nəticəsində Yaponiyada 15 min nəfərdən çox insan həlak olmuş, 5070 nəfər itkin düşmüşdür. Ölkəyə dəyən ziyanın miqdarı 309 mlrd. ABŞ dollarına yaxın olmuşdur. Sunami kütləvi dağıntılara, xüsusilə “Fukusima-1” Atom-Elektrik Stansiyasının zədələnməsinə səbəb olmuşdur. Qəza nəticəsində radiasiya axını yaranmış, quru və okean sahili zona radioaktiv çirklənməyə məruz qalmışdır.

##### Yaponiya sahilində sunami

Mart, 2011-ci il

##### Müzakirə edin:

- Yaponiyada baş verən faciənin aşağıdakı cəhətlər üzrə nəticələrini müzakirə edin:
A) sosial (əhali, onun fəaliyyəti və həyat şəraiti ilə əlaqədar); B) ekoloji; C) iqtisadi.

Cənub-Şərqi Asiya Hind-Çin yarımadası və Malay arxipelaqını (Zond adaları və Filippin adaları) əhatə edir. Kalimantan (Borneo) və Sumatra adaları da bu regiondadır. Yarımadada dağlar meridional istiqamətdə uzanaraq Cənub-Şərqi Asiya ölkələrindən Myanma, Tailand, Laos və Vyetnamdan keçir. Dağlar arasında Mekonq düzənliyi yerləşir.

Bu region materik və okean tavalarının toqquşduğu sərhəddə yerləşir. Ona görə də tektonik və seysmik cəhətdən çox fəaldır.

• I fəsil • Relyef və onun təsərrüfata təsiri •