4

Regional ekoloji problemlərə əyani misal kimi Abşeronun neftlə çirklənmiş ərazilərini göstərmək olar. Azərbaycan hökuməti dövlət və özəl şirkətlərlə birgə torpaqların rekultivasiyası ilə bağlı qərar qəbul etmişdir. Görülən tədbirlər torpaq və su hövzələrinin təmizlənməsinə, bitki örtüyünün bərpasına imkan vermişdir. Abşeronda neftlə çirklənmiş ərazilərin təmizlənməsi üçün “Neft tullantılarının utilizasiyası və idarə edilməsi mərkəzi” yaradılmışdır. Bu layihələr Azərbaycanın ekoloji siyasətinin tərkib hissəsinə aiddir. Böyük Şor gölünün əvvəlki vəziyyəti buna misal ola bilər.

Ekoloji siyasət - ətraf mühitin mühafizəsi və təbii ehtiyatlardan səmərəli istifadə edilməsi üçün siyasi, iqtisadi, qanunverici, maarifləndirici-təbliğat xarakterli tədbirlər sistemidir. Bütün dövlətlər, xüsusilə iqtisadi cəhətdən inkişaf etmiş dövlətlər mütərəqqi ekoloji siyasəti formalaşdırmağa çalışır. Ekoloji siyasətin məqsədi təbiətin, cəmiyyətin və iqtisadiyyatın balanslı inkişafı üçün şərait yaratmaqdır.

№ | Ekoloji siyasətin istiqamətləri | Ekoloji siyasətin məqsədi
##### 1. | ##### Siyasi | ətraf mühitin mühafizəsi uğrunda hökumətlərin, siyasi və ictimai təşkilatların fəaliyyəti
##### 2. | ##### İqtisadi | ətraf mühiti çirkləndirən müəssisələrin ödəmə və vergi sistemlərinin yenidən işlənməsi, həmçinin təbiətdən səmərəli istifadə edənlər üçün güzəşt və imtiyazların tətbiqi
##### 3. | ##### Qanunverici | cəmiyyət, istehsalat və təbiət arasında münasibətlərin tənzimlənməsinə yönəldilmiş qanunların qəbul edilməsi
##### 4. | ##### Maarifləndirici və təbliğat | əhalinin ekoloji biliklərinin və mənəvi məsuliyyətinin formalaşdırılmasına kömək edilməsi
##### 5. | ##### İnzibati nəzarət | təbiəti mühafizə qanunvericiliyinə əməl olunmasına və təsərrüfat fəaliyyətinə nəzarət, ekoloji monitorinq

Ekoloji siyasətin təmin olunmasında əsas rol dövlətə məxsusdur. Lakin bu siyasətin hazırlanmasında və həyata keçirilməsində beynəlxalq təşkilatlar, elmi ictimaiyyət, ictimai hərəkatlar da iştirak edir.

- ##### “Qrinpis”

  - beynəlxalq müstəqil ekoloji qeyri-hökumət təşkilatıdır. 47 ölkədə şöbəsi var. “Qrinpis”in məqsədi - ətraf mühitin mühafizəsi, ekoloji maarifləndirmə, qlobal iqlim dəyişikliyi, meşə sahələrinin azalması, balıq ovu sənayesinin hədsiz artması, kommersiya xarakterli balina ovu, gen mühəndisliyinin inkişafı, radiasiya təhlükəsi və qütb regionlarının təbiətinin qorunması kimi qlobal ekoloji problemlərin həll edilməsidir.

- ##### “Təmiz şəhər”

  - Açıq Səhmdar Cəmiyyəti Azərbaycan Respublikası Prezidentinin sərəncamı ilə təsis olunub. 2009-cu ildən bərk məişət tullantılarının düzgün idarə edilməsi istiqamətində fəaliyyət göstərir. Balaxanı ərazisində Bakı bərk məişət tullantılarının yandırılması zavodu, Balaxanı Sənaye Parkı və Balaxanı bərk məişət tullantılarının çeşidlənməsi zavodu Açıq Səhmdar Cəmiyyətinin iri müəssisələridir.

• IV fəsil • Bioehtiyatların müxtəlifliyi və ondan istifadə •