Mətn üzrə iş

- Aralıq dənizi sahili ölkələri üzümçülüyün inkişafı üçün ən əlverişli ərazilərdir. Üzümçülüyün inkişafı Cənubi Avropa ölkələrinin əksəriyyətinin şərabçılıq üzrə ixtisaslaşmasına səbəb olmuşdur. Lakin Şimali Afrika ölklərində şərabçılıq, demək olar ki, inkişaf etməmişdir.

##### Müzakirə edin:

1. Bunu nə ilə izah etmək olar?

Cənub-Şərqi Avropa regionuna daxil olan - Xorvatiya, Sloveniya, Bosniya və Herseqovina, Serbiya, Şimali Makedoniya və digər ölkələr yaxın zamana qədər sosialist ölkələri blokuna daxil idi. Bu ölkələrdə yeni ictimai münasibətlər hələ də çətinliklə yaranmaqdadır.

Siyasi, iqtisadi-sosial xüsusiyyətlərinə görə ziddiyyəti ilə fərqlənən Cənub-Qərbi Asiya regionunun bir neçə ölkəsi də Aralıq dənizinə çıxışa malikdir. Bu ölkələr Türkiyə, Livan, Suriya və İsraildir. İsrail-Fələstin münasibətləri və Suriyada baş verən müharibə bu regionda təhlükə mənbəyi olmaqla yanaşı, iqtisadiyyatın zəifləməsinə gətirib çıxarır.

Hazırda Aralıq dənizi sahilində yerləşən ölkələr arasında müxtəlif beynəlxalq birlik və təşkilatlar yaranmaqdadır. 2008-ci ildə regionda yerləşən ölkələrin başçılarının iştirakı ilə yeni bir beynəlxalq təşkilat yaradılmasına dair razılıq əldə edilmişdir. Bu təşkilatın 43 üzvü vardır.

“Aralıq dənizi sahili ölkələrinin birliyi” adlanan təşkilatın məqsədi regiondakı ölkələr arasında sülh, iqtisadi, mədəni əlaqələri möhkəmlətmək, onların inkişaf səviyyələri arasında fərqi azaltmaqdır.

Cədvəl üzrə iş
Cədvəli dəftərinizdə çəkib mətnə əsasən tamamlayın.

Regionlar | Ölkələr | Dini tərkibi | Təbii şəraiti | İnkişaf səviyyəsi
Cənubi Avropa |  |  |  |
Şimali Afrika |  |  |  |
Cənub-Şərqi Avropa |  |  |  |
Cənub-Qərbi Asiya |  |  |  |